Zoom แอปประชุม หมื่นล้าน
“ในสมัยเรียนมหาวิทยาลัย ผมต้องนั่งรถไฟกว่า 10 ชั่วโมง เพื่อไปหาแฟนที่อาศัยอยู่ห่างออกไปอีกหลายจังหวัด”  ปัญหานี้ได้เกิดขึ้นกับคุณ Eric Yuan เมื่อประมาณ 30 ปีที่แล้ว  เวลาผ่านไป แนวคิดนี้ทำให้เกิดแอปพลิเคชันที่มีชื่อว่า Zoom  ซึ่งตอนนี้ถูกประเมินมูลค่าไว้สูงเกือบ 30,000 ล้านบาท  Zoom เป็นแอปพลิเคชันเกี่ยวกับอะไร?  ลงทุนแมนจะเล่าให้ฟัง
27 เม.ย. 2562

Zoom แอปประชุม หมื่นล้าน / โดย ลงทุนแมน
“ในสมัยเรียนมหาวิทยาลัย ผมต้องนั่งรถไฟกว่า 10 ชั่วโมง
เพื่อไปหาแฟนที่อาศัยอยู่ห่างออกไปอีกหลายจังหวัด”
ปัญหานี้ได้เกิดขึ้นกับคุณ Eric Yuan เมื่อประมาณ 30 ปีที่แล้ว
เวลาผ่านไป แนวคิดนี้ทำให้เกิดแอปพลิเคชันที่มีชื่อว่า Zoom 
ซึ่งตอนนี้ถูกประเมินมูลค่าไว้สูงเกือบ 30,000 ล้านบาท
Zoom เป็นแอปพลิเคชันเกี่ยวกับอะไร?
ลงทุนแมนจะเล่าให้ฟัง
ในช่วงต้นยุค 1990 หลังจากที่คุณ Eric เรียนจบมหาวิทยาลัย
เขาได้ตั้งบริษัททำซอฟต์แวร์ ระบบเงินเดือนและทรัพยากรบุคคลในปักกิ่ง
ซึ่งขณะนั้นเอง อินเทอร์เน็ตเริ่มเป็นที่ใช้กันอย่างแพร่หลายในสหรัฐอเมริกา
จนทำให้มีบริษัทใหญ่ๆ เกิดขึ้นมากมาย ไม่ว่าจะเป็น Aol. หรือ Yahoo
แต่สำหรับประเทศจีนแล้ว เรื่องนี้กลับตรงข้ามเลยทีเดียว..
มีเพียงกลุ่มคนเล็กๆ เท่านั้นที่เพิ่งรู้จักกับคำว่า อินเทอร์เน็ต
และหนึ่งในนั้นก็คือคุณ Eric..
เพราะคุณ Eric อยู่ห่างจากแฟนที่ต้องเดินทางไกลกว่า 10 ชั่วโมง
ทำให้คุณ Eric เห็นถึงโอกาสที่อินเทอร์เน็ตจะเข้ามาแก้ปัญหานี้ได้
เมื่อคิดได้แบบนี้แล้ว เขาจึงอยากไปทำงานที่ Silicon Valley แหล่งรวมเทคโนโลยีของประเทศสหรัฐอเมริกา
อย่างไรก็ตาม เรื่องนี้กลับไม่ง่ายอย่างที่คิด
เขาถูกปฏิเสธวีซ่า
แต่นั่นก็ไม่ได้ทำให้คุณ Eric ยอมแพ้
เขายื่นขอวีซ่า ซ้ำไปมาเป็นระยะเวลานานกว่า 2 ปี
จนในที่สุด เขาก็ได้รับวีซ่าสำหรับเดินทางเข้าสหรัฐอเมริกาในการยื่นครั้งที่ 9
 
หลังจากนั้นไม่นาน คุณ Eric ได้เดินทางมาที่ Silicon Valley
และเข้าทำงานกับบริษัท Webex ซึ่งเป็นผู้ให้บริการเทคโนโลยีการทำงานร่วมกัน ผ่านเว็บไซต์ และวิดีโอ
10 ปีถัดมา.. 
Webex ได้ถูกบริษัท Cisco ผู้จัดจำหน่ายอุปกรณ์โทรคมนาคมรายใหญ่ของสหรัฐอเมริกาซื้อไปด้วยมูลค่าประมาณ 1 แสนล้านบาท
และส่งผลให้คุณ Eric ได้รับการแต่งตั้งเป็นรองประธานฝ่ายวิศวกรรมของ Cisco
ในช่วงเวลาเดียวกัน เทคโนโลยีการทำงานร่วมกันมีความก้าวหน้าขึ้นมาก
แต่ก็ยังคงมีจุดบอดคือ ไม่สามารถที่จะรวม การประชุมทั้งเสียง วิดีโอ และการโต้ตอบ เข้าด้วยกันได้
คุณ Eric จึงต้องการที่จะพัฒนาแพลตฟอร์มใหม่ขึ้นมาเพื่อที่จะแก้ปัญหาที่เกิดขึ้น 
ซึ่งสุดท้ายแล้ว ทางบริษัท Cisco กลับไม่สนใจ และเลือกที่จะใช้ระบบเดิมต่อไป
การตัดสินใจของ Cisco ทำให้คุณ Eric ตัดสินใจลาออก และตั้งบริษัทของตัวเองขึ้นมา
ในปี 2011 บริษัท Zoom Video Communications ได้ก่อตั้งขึ้น
โดยเป็นผู้ให้บริการเทคโนโลยีการทำงานร่วมกันเหมือนกับ Webex ผ่านแพลตฟอร์มที่มีชื่อว่า Zoom
แรกเริ่มในช่วงทดลองใช้งาน
Zoom ถูกปรับปรุง และแก้ไขเพิ่มเติม ตลอดเวลา
เพราะคุณ Eric มองว่าความพึงพอใจในการใช้งานเป็นหัวใจสำคัญในการทำธุรกิจนี้
จึงต้องปรับแต่งให้ดีที่สุด
เรื่องนี้ส่งผลให้ Zoom ต้องหมดเวลาไปกว่า 2 ปีในการพัฒนาแพลตฟอร์ม
จนในที่สุดปี 2013 บริษัทได้ตัดสินใจที่จะเปิดตัว Zoom อย่างเป็นทางการ
และแน่นอนว่าความสำเร็จนั้นคุ้มค่ากับการรอคอย
4 ปีถัดมา..
Zoom มีพนักงานทั่วโลกกว่า 600 คน
มีบริษัทประมาณ 650,000 รายที่เลือกใช้บริการของ Zoom
ล่าสุด ปี 2019 บริษัท Zoom Video Communications 
มีรายได้ 10,500 ล้านบาท กำไร 191 ล้านบาท
แอปพลิเคชัน Zoom มียอดดาวน์โหลดสูงถึง 2.4 ล้านครั้งต่อเดือน
และ Zoom สามารถซื้อขายได้ในตลาดหุ้นสหรัฐอเมริกาเป็นที่เรียบร้อย
อ่านมาถึงตรงนี้แล้ว หลายคนอาจจะสงสัยว่า 
Zoom มีข้อแตกต่างจาก Skype อย่างไร และทำไมหลายบริษัทถึงเลือกใช้
สำหรับเรื่องนี้พบว่าทั้งสองแพลตฟอร์มมีจุดเด่นที่แตกต่างกันคือ
Skype จะเหมาะสำหรับการพูดคุยปกติ กับบุคคลอื่น หรือเพื่อนร่วมงาน
แต่ Zoom จะเหมาะสำหรับการใช้ในการประชุม และการจัดคลาสออนไลน์มากกว่า
เนื่องจากสามารถสร้าง URL สำหรับห้องส่วนบุคคล และมีระบบโต้ตอบเพื่ออำนวยความสะดวกในการประชุมหรือเรียนมากกว่า เช่น ระบบยกมือ และ ระบบพูดคุยกันเองระหว่างผู้เรียน
ซึ่งจุดเด่นนี้ทำให้ผู้ที่ต้องการใช้การประชุมแบบจริงจัง จะชอบแพลตฟอร์มของ Zoom
ใครจะไปคิดว่าจากวันแรกที่คุณ Eric มีปัญหาเรื่องการเดินทาง 10 ชั่วโมงไปหาแฟน
จะเป็นจุดกำเนิดที่ทำให้เกิดแอปพลิเคชัน Zoom ในวันนี้
ที่น่าสนใจคือ แฟนของคุณ Eric ในวันนั้น ตอนนี้ได้เป็นภรรยาของคุณ Eric เป็นที่เรียบร้อยแล้ว..
คำว่า รักแท้แพ้ระยะทาง อาจไม่เป็นจริงในสมัยนี้..
เพราะเทคโนโลยีที่เกิดขึ้น สามารถดึงคนที่อยู่ไกลกัน ให้เข้ามาอยู่ใกล้กันได้
แต่ก็น่าคิดว่า
ในขณะเดียวกัน
การเฝ้ามองแต่เทคโนโลยี
ก็อาจทำให้ คนที่อยู่ใกล้กัน กลับดูเหมือนอยู่ห่างไกลออกไป ได้เช่นกัน..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 
ช่วง Pre-order พิเศษ กดรับคูปองส่วนลด 20% (มีจำนวนจำกัด) ได้ที่
Lazada: 
Shopee: 
----------------------
References
-
-
-